Da Anita Larche sidste år blev udsat for blufærdighedskrænkelse i Fakta i Løgstør, blev gerningsmanden tilbageholdt af to civile i en hel time, før politiet nåede frem.

Løgstør ligger i Vesthimmerlands Kommune, og kommunen har en af de længste responstider, når der ringes 112.

Læs også : KORT Så lang tid tager det før politiet kommer

Oplevelsen har fået Anita Larche til at tænke over, om det virkelig er politiet, hun skal ringe til som de første, hvis der er fare på færde.

- Det er ikke betryggende, at det kan tage så lang tid, før man får hjælp. Det kunne være, at situationen var livstruende. Når jeg ved, at det kan tage helt op til en time, så virker det håbløst.

Nærmeste vogn var 45 minutter væk

Manden befamlede og kyssede Anita Larche, da hun stod i et flaskerum med sit lille barn, og hun blev skræmt af situationen.

- Det var superubehageligt og angstprovokerende. Man vil gerne forsvare sig, men ved ikke, hvad han kan finde på at gøre, så jeg var meget bange.

Da hun sammen med de ansatte i Fakta ringede til politiet, spurgte politiet om det nu også var nødvendigt at sende en vogn, da den nærmeste var 45 minutter væk.

- Det føles som om, at jeg bliver latterliggjort

Politiet rådede hende til at finde et par stærke gutter, der kunne hjælpe med at holde blufærdighedskrænkeren tilbage. Samtidig gik to af krænkerens bekendte rundt ud i butikken.

- Det føltes som lang tid, for jeg var bange for, hvad han var for en type, og hvad han kunne finde på, og det er jo bare to helt almindelige civile mænd, så jeg var bange for, hvad de havde rodet sig ud i.

Læs også : Borgmester om lang ventetid på politi: Man overlader arbejdet til lokalbefolkningen

Da politiet nåede frem, var der gået en time.